Գյումրու ավագանու ձեռքը չգնաց ծնունդով գյումրեցի, հանգուցյալ ԱԱԾ նախկին պետին զրկել Գյումրու պատվավոր քաղաքացու կոչումից: Գորիկ Գուրգենի Հակոբյանին Գյումրու պատվավոր քաղաքացու կոչումից զրկելու մասին որոշումը ավագանու կազմին ներկայացրեց Լևոն Բարսեղյանը: «Անձնական կամ քաղաքական շահերի խնդիրներ որևէ մեկի հետ չունեմ, չեմ էլ ունեցել, այս հարցը ընդհանրապես Գյումրու արժանապատվությանն է վերաբերում: Ծնունդով գյումրեցի լինելը խիստ անբավարար է պատվավոր քաղաքացու կոչում տալու համար: Ես շատ եմ որոնել հիմքեր, հասկանալու, թե որ մի քայլի համար են Գորիկ Հակոբյանին արժանացրել այդ կոչմանը: Հանգուցյալ լինելու հետ կապված ասեմ, որ կոչումները հանգուցյալ չեն լինում: 2008թ-ի մարտի մեկին Գորիկ Հակոբյանն ԱԱԾ պետն էր, երբ նրա անմիջական ղեկավարությամբ կատարվել է խաղաղ ցուցարարների նկատմամբ կոտորած: 130 հոգի քաղաքական բանտարկյալ դարձան, 1500-ից ավել մարդ ձերբակալվեցին: Ոչ ոք չի կարող պնդել, թե Գորիկ Հակոբյանն այդ ամենի հետ կապ չուներ: Նրա ղեկավարությամբ ՀՀ բոլոր լրատվամիջոցներում ԱԱԾ աշխատակիցներ էին նստած»,-իր ելույթում ասաց Լևոն Բարսեղյանը: